L-Eurostat, l-Uffiċċju tal-Istatistika tal-Kummissjoni Ewropea, illum ippubblika nota ta' gwida aġġornata dwar ir-reġistrazzjoni ta' kuntratti għall-prestazzjoni tal-enerġija (EPCs) fil-kontijiet tal-gvern. In-nota ta' gwida riveduta tiċċara r-regoli tal-kontabilità applikati fil-ġestjoni tal-ikkuntrattar għall-prestazzjoni tal-enerġija. Din tkompli tibni fuq ix-xogħol li diġà qed jitwettaq mill-Eurostat sabiex jiġu ċċarati r-regoli tal-kontabilità għal tipi varji ta' investiment pubbliku, inkluża l-Guide to the Statistical Treatment of Public Private Partnerships li ġiet ippubblikata s-sena l-oħra. Marianne Thyssen, il-Kummissarju għall-Impjiegi, l-Affarijiet Soċjali, il-Ħiliet u l-Mobilità tal-Ħaddiema, li hija wkoll responsabbli mill-Eurostat, qalet: "L-Ewropa teħtieġ l-investimenti. B'din il-gwida aħna nuru kif l-awtoritajiet pubbliċi jistgħu jinvestu fir-rispett sħiħ tal-prinċipji tal-kontijiet pubbliċi, issa anke fis-settur tal-enerġija. Il-faċilitazzjoni tal-investimenti fil-miżuri dwar l-effiċjenza fl-enerġija għandha wkoll funzjoni soċjali importanti, billi l-binjiet pubbliċi bħall-faċilitajiet tal-akkomodazzjoni soċjali se jibbenefikaw minnhom ukoll. Miguel Arias Cañete, il-Kummissarju għall-Azzjoni Klimatika u l-Enerġija qal: "L-effiċjenza fl-enerġija tiġi l-ewwel: mill-kliem għall-azzjoni Grazzi għall-gwida riveduta li ġiet ippubblikata llum, se jkun eħfef għall-iskejjel, l-isptarijiet, u binjiet pubbliċi oħra - li flimkien jagħmlu iktar minn 10% tal-istokk globali ta' bini tal-UE - biex jinvestu fl-għan li jtejbu l-effiċjenza fl-enerġija. Il-miżuri tal-effiċjenza fl-enerġija huma mezz importanti wkoll biex nikkumbattu l-faqar, li din il-Kummissjoni qed timmira li tindirizza mill-għeruq.” Il-kuntratti tal-prestazzjoni tal-enerġija fis-settur pubbliku joffru soluzzjoni prattika biex il-bini tas-settur pubbliku u infrastrutturi pubbliċi oħra jsiru aktar effiċjenti fl-użu tal-enerġija, billi l-investiment inizjali jkun jista' jiġi kopert minn sieħeb privat, u jitħallas lura billi jiġi garantit li se tiġi ffrankata l-enerġija. Madankollu, ħafna drabi dan it-tip ta' kuntratt ikun fih elementi ta' kuntratt tal-kiri, tas-servizzi, tal-lokazzjoni, tax-xiri jew tas-self — ilkoll fl-istess ħin — u b'hekk ir-reġistrazzjoni tiegħu issir kumplessa. Fuq talba tal-Istati Membri, l-Eurostat ħadem mal-Istituti Nazzjonali tal-Istatistika(NSIs) biex jirrifletti dwar l-aktar reġistrazzjoni adattata għall-EPCs fil-kontijiet tal-gvern, u dan rriżulta f'din nota ta' gwida li qed tiġi ppubblikata llum. Din in-nota ta' gwida hija disponibbli biex titniżżel hawnhekk. Kuntest F'Novembru 2016, il-Kummissjoni Ewropea ressqet il-pakkett l-“Enerġija Nadifa għal Kulħadd” bl-għan li żżomm l-Unjoni Ewropea kompetittiva billi t-tranżizzjoni lejn enerġija nadifa qed tibdel is-swieq globali tal-enerġija. L-elementi ċentrali ta' dan il-pakkett kienu proposti ambizzjużi dwar l-effiċjenza fl-użu tal-enerġija bħala l-fjuwil prinċipali tagħna. L-effiċjenza fl-użu tal-enerġija tnaqqas il-kontijiet tal-enerġija u d-dipendenza fuq l-importazzjonijiet, filwaqt li toħloq impjiegi lokali. Iżda dan jirrikjedi wkoll investiment sinifikanti minn qabel, partikolarment fir-rigward tar-rinnovazzjoni tal-bini. Il-kuntratti għall-prestazzjoni tal-enerġija (EPCs) jistgħu jgħinu lis-settur tal-bini jżid l-investimenti meħtieġa fil-kuntest ta' żieda fl-interess tal-investituri privati u ta' żviluppar rapidu tal-kompetenzi. In-nota ta' gwida tal-Eurostat li ġiet ppubblikata llum dwar it-trattament tal-kontijiet tal-EPCs żżid b'mod sinifikanti l-possibilitajiet għall-korpijiet pubbliċi biex jużaw kuntratti bħal dawn, billi din tinkludi u tikkjarifika ċ-ċirkustanzi li fihom dawn il-kuntratti jistgħu jiġu rreġistrati barra l-karti tal-bilanċ tal-gvern. B'dan il-mod, il-karta ta' gwida aġġornata hija wkoll konformi mat-tielet pilastru tal-Pjan Juncker, li jimmira li jitneħħew l-ostakli regolatorji għall-investiment. Barra minn hekk dan iwitti t-triq biex jiġi żviluppat suq aktar b'saħħtu ta' fornituri tal-KPE, wieħed li jinvolvi ħafna SMEs. Skont id-dejta miġbura miċ-Ċentru Ewropew ta' Kompetenza dwar il-PPP (EPEC), matul dawn l-aħħar ħames snin ġie konkluż 345 proġett ġdid ta' sħubija pubblika-privata dwar il-prestazzjoni tal-enerġija f'16-il Stat Membru tal-UE, għal valur totali ta' aktar minn EUR 65 biljun. In-nota ta' gwida aġġornata se tgħin lill-Istati Membri tal-Istituti Nazzjonali tal-Istatistika (NSIs) biex jifhmu aħjar l-impatt li l-investimenti fl-effiċjenza enerġetika għandhom fuq il-karti tal-bilanċ tal-gvern. In-nota tipprovdi gwida għall-istatistiċi fir-rigward tal-interpretazzjoni ta' ċerti dispożizzjonijiet tal-ESA 2010 — is-Sistema Ewropea tal-Kontijiet — fil-każ ta' EPCs, b'mod aktar speċifiku dawk l-EPCs li jeħtieġu nefqa kapitali inizjali biex tittejjeb l-effiċjenza enerġetika ta' faċilità. Meta l-effiċjenza enerġetika tinkiseb permezz ta' miżuri ta' ġestjoni tal-enerġija, mingħajr l-ebda investiment f'żieda jew tiġdid ta' tagħmir, l-EPCs jiġu ttrattati bħala servizz sempliċi jew bħala kuntratti ta' manutenzjoni. Din il-gwida riveduta tiġi applikata f'każijiet fejn il-kuntrattur tal-EPC ikun jista' jitqies bħala s-sid ekonomiku tal-assi. Il-faċilitajiet ta' għajnuna teknika bħalma hu ċ-Ċentru Ewropew ta' Konsulenza għall-Investimenti stabbilit mill-Bank Ewropew tal-Investiment (BEI) u l-Kummissjoni se jużaw din in-nota ta' gwida bħala assistenza f'xi rikjesta eventwali. In-nota se tiġi appoġġjata minn Gwida tal-Prattikanti mħejjija b'mod konġunt mill-Eurostat u ċ-Ċentru Ewropew ta' Kompetenza dwar il-PPP (EPEC) tal-BEI, li se tiġi ppubblikata sa tmiem is-sena. L-Eurostat huwa d-Direttorat Ġenerali tal-Kummissjoni Ewropea li jagħti l-informazzjoni statistika lill-istituzzjonijiet tal-Unjoni Ewropea u li jippromwovi l-armonizzazzjoni tal-metodi statistiċi madwar l-Istati Membri. L-organizzazzjonijiet fil-pajjiżi diversi li jikkooperaw b'mod attiv mal-Eurostat huma miġbura kollettivament fil-qafas tas-Sistema Statistika Ewropea. Għal aktar informazzjoni MEMO: L-Eurostat jiċċara kif il-kuntratti għall-prestazzjoni tal-enerġija għandhom jiġu rreġistrati fil-kontijiet nazzjonali – Mistoqsijiet u Tweġibiet Kuntatti għall-istampa Il-Kummissjoni Ewropea: Christian Wigand, Tel.: +32 229-62253, christian.wigand@ec.europa.eu L-Eurostat: Tim Allen, Tel.: +352-4301-33 444 jew bil-posta elettronika eurostat-pressoffice@ec.europa.eu